钦定古今图书集成/明伦汇编/官常典/第605卷 > 王述古
## 钦定古今图书集成/明伦汇编/官常典/第605卷 > 王述古

按《明外史》本传：“述古，字信甫，禹州人。万历十七年进
士。除富阳知县，以才调。崇德。治尚简静，不屑簿书期
会，以故不得大吏欢，随牒平进为户部主事。又以崇
德事诖误，谪知内丘。入为刑部主事，历郎中。妖书狱
起，当事者欲穷治胡化，以累郭正域。述古力争，化得
免。楚王劾宗室华越等，尚书萧大亨欲以谋害亲藩”
论死，正域主谋与同罪，述古又力争，且曰：“谁非高皇
帝子孙，一旦骈戮数十人，势且激变，戕杀大吏，孰任
其咎？”事亦止。其后宗人果杀赵可怀，人以是称述古
先见。三十二年，出为常州知府。部内多贵族，惮述古
端介，不敢干以私。织造中贵道其境，述古不出迎。中
贵怒，诉之御史，御史令其僚剂之，述古曰：“幸语按君，
吾不为侧媚也。”其劲直如此。父丧除，起知保定。举治
行卓异，迁阳和兵备副使。代王废长子鼎渭，立次子
鼎莎，廷议争之，二十年不决。至是再下抚按勘。巡抚
汪可受初惑诸道，监司议，颇主鼎莎。述古力辨其非，
且以秦府永和王惟燿事为证。可受大悟，自是摇撼
百端，屹不为动，竟得改正，述古之力也。顺义王扯力
克卒，其孙卜石兔当嗣，而五路要挟不已，边臣又居
之为利，迄五年封事不成。述古博诹边人，得其要领，
言于当事曰：“夷性难厌，惟坚持故事，无所增减，其心
自定。今忠顺求婚，兀慎、摆腰诸酋求赏，情更迫切，操
纵在我，何为倒持授人柄？”当事者初然之，后五路拥
众城下，诸将惧争尤述古。述古持益坚，五路迄不敢
肆。已，通事冯大梁交通，事觉亡去。浮赏尽裁，五路绝
望，封事遂成。时述古已进按察使，录功再进右布政
使，兵备如故。命需次为巡抚河南。乡试主考，吏部员
外郎周士显发策言“《六经》，乱天下而有馀。”述古愤，昌
言曰：“自古小人未有毁《六经》者，自王安石”废《春秋》《国
论》，无所取衷，而中原遂沦于金，因恶道学，并追咎六
经，诋毁孔、孟，岂孔、孟亦当因东林连坐乎？语闻于朝，
朝贵恶之。会再举卓异，言路遂有驳之者，未及迁而
卒。述古举进士，与高攀龙、薛敷、欧阳东凤同出赵南
星门，后四人更相砥砺，并以名节显，时论称之。

士。历建昌、卫州二府推官，入为大理评事。”三十三年，
以囚多瘐死，疏言：“犴狴之间，一日而毙者十五人。积
日而计，亦何纪极？又况海内小民罹灾祲而转死沟
壑，及为矿税之所罗织，貂珰之所攫噬，含冤而毕命
者又复何限？乞下德音，凡囚罪可原者，亟为矜宥，勿
致淹系。愁苦无聊之民，时赐赈救。且尽除矿税，毋使
宵人窃弄魁柄，贼虐蒸黎。”不报。历刑部员外郎，出为
泉州知府，迁广东副使，并有声。进山东右参政，分守
登、莱。时福王以帝爱子封国河南，诏赐田二百万亩，
跨山东、湖广之境。及王既之国，遣中贵徐进来督赋，
势甚炽。志礼抗疏谏曰：“臣所辖二郡，民不聊生，且与
倭为邻，日勤保障，其不宜有藩府庄田以扰兹土也
明甚。且自高皇帝迄今，累十馀世，封王子弟多矣，有
赐田二百万顷，延连数十郡者乎？继此而封，尚有瑞、
惠、桂三王也。倘比例而请，将予之乎？不予之乎？不予
则畴非毛里之亲；予之则将无地可给。况国祚灵长，
久且未艾。嗣自天家，子姓，各援今日故事以请，臣恐
方内土田不足供诸藩分裂也。”帝得疏大怒，贬三秩
为广东佥事。久之，迁江西参议。天启三年由浙江副
使入为尚宝少卿，寻进卿河南。进玉玺，魏忠贤欲志
礼疏献之，志礼不可。忠贤怒，令私人劾其衰老，遂乞
休。诏加太常少卿致仕，已而削夺。崇祯初，复官。志礼
性淳朴，所居多政绩，亦以行谊称于乡。